На основу члана 2. став 1. Закона о отклањању последица поплава у Републици Србији („Службени гласник РС”, број 75/14) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС и 44/14),

Влада доноси

У Р Е Д Б У

О УТВРЂИВАЊУ ДРЖАВНОГ ПРОГРАМА ОБНОВЕ ЈАВНИХ

ОБЈЕКАТА СПОРТСКЕ ИНФРАСТРУКТУРЕ

Члан 1.

Овом уредбом утврђује се Државни програм обнове јавних објеката спортске инфраструктуре.

Члан 2.

Државни програм обнове јавних објеката спортске инфраструктуре одштампан је уз ову уредбу и чини њен саставни део.

Члан 3.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-1138/2015

У Београду, 12. фебруара 2015. године

В Л А Д А

|  |  |
| --- | --- |
|  | ПРЕДСЕДНИК  Александар Вучић |

**ДРЖАВНИ ПРОГРАМ ОБНОВЕ ЈАВНИХ**

**ОБЈЕКАТА СПОРТСКЕ ИНФРАСТРУКТУРЕ**

1. **Област у којој се спроводе мере**

Програм се односи на јавне објекте спортске инфраструктуре оштећене услед дејства поплаве у складу са одредбом члана 26. Закона о отклањању последица поплава у Републици Србији („Службени гласник РС”, број 75/14 – у даљем тексту: Закон).

Програм обухвата спортске објекте јавне намене у јавној својини и то: спортски центри, спортска хала, базени, атлетска стаза и атлетски стадион, отворени спортски терени.

Територија на којој се спроводе мере је територија јединица локалних самоуправа утврђених у складу са чланом 1. Закона.

1. **Анализа затеченог стања и сагледавање могућих даљних штетних последица поплава односно дејства клизишта**

На основу извештаја надлежних органа јединица локалне самоуправе и провере података на терену, прелиминарно је утврђено да је оштећено 212 спортских објеката. Министарство омладине и спорта у току трајања ванредне ситуације у непосредној комуникацији са локалним самоуправама, дана 21. маја 2014. године, извршило је евидентирање и сачинило Прелиминарни извештај о стању спортске инфраструктуре на територијама јединица локалних самоуправа угроженим поплавом. Наведени извештај је саставни део мајског извештаја Владе о ванредној ситуацији изазваној поплавама у току априла и маја 2014. године.

Ради детаљнијег сагледавања штете на спортским објектима, које су настале ванредним догађајима изазваним обилним падавинама, поплавом, повећањем нивоа подземних вода, појавом клизишта и сл., дана 23. маја 2014. године, Министарство омладине и спорта је у комуникацији са председницима и градоначелницима 43 јединице локалне самоуправе затражило да се изврши преглед постојећих спортских објеката на њиховој територији и достави извештај о стању спортске инфраструктуре.

Канцеларија за помоћ и обнову поплављених подручја је, дана 7. јула 2014. године, доставила јединствени формулар за унос података о штети на јавним објектима који је прослеђен јединицама локалне самоуправе електронским путем ради уписивања података. Јединице локалне самоуправе су ангажовале стручне комисије које су извршиле процену штете на спортским објектима.

Обрадом добијених података утврђено је да је потребно извршити санацију и реконструкцију укупно 25 спортских објеката у 16 јединица локалне самоуправе. Такође је потребно извршити санацију земљишта у оквиру једног спортског центра ради заштите спортског објекта услед појаве клизишта под дејством поплавног таласа. Сви ови објекти су обухваћени овим државним програмом.

1. **Мере које треба предузети ради обнове, односно санације последица поплава, односно дејства клизишта**

Ради обнове објеката спортске инфраструктуре потребно је извести радове на реконструкцији и санацији постојећих објеката. У највећем броју случајева изводиће се грађевинско занатски радови, а код базена и набавка опреме и постројења. Приоритети у отклањању штете су утврђени у складу са Упутством о јединственој методологији за процену штете од елементарних непогода, а узимајући у обзир: обим штете и последице, категорију оштећења: оштећено-уништено, износ средстава, степен развијености јединице локалне самоуправе према Закону о финансирању локалне самоуправе.

Мере које треба предузети дате су у Прегледу санације и реконструкције јавних објеката спортске инфраструктуре (Прилог), који је одштампан уз ову уредбу и чини њен саставни део.

1. **Начин, обим, редослед, рокови  
    и критеријуми за спровођење мера**

Набавка радова на реконструкцији и санацији спортских објеката вршиће се у складу са чл. 12-19. Закона. Поступке јавних набавки радова ће спроводити јединице локалне самоуправе на чијој територији се налази спортски објекат.

Радови на реконструкцији и санацији спортских објеката изводиће се у складу са Законом о планирању и изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14 и 145/14).

1. **Носиоци спровођења овог програма**

Носиоци спровођења појединих мера из овог програма су јединице локалне самоуправе утврђене у складу са чланом 1. Закона, а министарство надлежно за послове спорта и Канцеларија за помоћ и обнову поплављених подручја вршиће координацију мера из овог програма.

1. **Процена потребних финансијских средстава и извор финансирања**

Процена финансијских средства за спровођење овог програма износи 226.594.667,18 динара. Потребна финансијска средства за спровођење овог програма обезбедиће се у складу са Законом и то из донација, прилога и поклона и финансијске помоћи Европске уније и у, зависности од динамике пристизања средстава, радиће се санација и реконструкција јавних објеката спортске инфраструктуре.